Eesti Energia tütarfirma Televõrgu AS lubas parandada oma internetiteenust Kõu Põlvamaal, Hiiumaal ja Viljandimaal pärast seda, kui sideamet oli teatanud kolmapäeval teenuse kvaliteediprobleemidest nendes maakondades.    Televõrgu AS teeb lähtuvalt sideameti mõõtmiste tulemustele tugijaamade lisahäälestusi ja parandab Kõu interneti leviala Põlvamaal, Hiiumaal ja Viljandimaal, teatas Eesti Energia neljapäeval.    Televõrgu juhataja Urmas Aiaste sõnul häälestab firma tugijaamu lähema kuu jooksul ning tähelepanu pööratakse just nimetatud maakonna klientidele.    Kõu internetiteenusega on praeguseks liitunud üle 9000 kliendi, augusti alguse seisuga oli klientide arv ligi 6000.    Sideamet tuvastas kontrolli käigus, et sidevõrgu levialaga on kõik maakonnad vähemalt 75 protsendi ulatuses kaetud, kuid kolmes maakonnas ei olnud levialas vajalik andmeedastuskiirus (vähemalt 144 kilobitti sekundis)  nõutud 90 protsendi ulatuses tagatud.    Sideamet andis Televõrgule ühe kuu aega puuduste kõrvaldamiseks andmesidekiiruste osas.    Kokku kontrollis amet teenuse kättesaadavust 614 punktis üle Eesti, kus keskmiseks statistiliseks üleslaadimiskiiruseks oli 355 kilobitti sekundis ja allalaadimiskiiruseks 952 kilobitti sekundis.    Eesti Energia üksus Televõrk tuli internetiteenusega Kõu turule tänavu suvel.    Kõu teenuse tehnoloogia tarnis Hiina firma ZTE. Eesti Energia  investeeris projekti 50 miljonit krooni.    Delfi.ee